涇尉徐絳於其廨得魯公破碑二十六字近又於碑陰得二十八字寄予及吳正仲正仲有詩答亦答之
作者：梅堯臣
朝代：宋

paragraphs: 顔公忠血化爲碧，顔公奇筆留在石。
十存三四復不完，完者椎模少稜壁。
許昌斷碣稱最佳，已經田火侵鉤畫。
今復涇山好事人，別識偶得從糞礫。
青天雲破星辰明，牽牛半沒河敘白。
日來翻覆又覩字，久苦堙埋窟螻蟈。
碑身上下亡八九，況乃龜蚨與螭額。
不知歲月紀述由，真卿二字如新蹟。
蠶頭缺齾燕尾斷，斬玉摧金競𦵧藉。
顔公名與喬嶽齊，置在窮鄉猶棄擲。
孤城野鬼多神靈，守此隳殘應自惜。
不虞發掘出幽沉，泣雨霏霏愁向夕。
氈敲墨刷將寄誰，不付驚弦付鸞翮。
鸞飛萬里徧八荒，豈止持傳吳楚客。
中郎有孫能此書，要官木刻輸金帛。
方爲大尹雖少閑，得之究玩如轂炙。
我鬢蓬然兩眼花，欲學辛勤定無益。
人生愛留身後名，□□立勳書史冊。
□□終知有磨滅，至剛可銷堅可折。
欲圖億載安所設，世上轉頭方耳熱。